## La Generalitat concedix prop de sis milions d’euros en ajudes a 456 entitats del tercer sector afectades per la dana

*** La tercera concessió d’estes ajudes atorga 1,2 milions d’euros a 96 col·lectius locals
* Estes subvencions urgents arriben a clubs, falles i associacions culturals i veïnals dels municipis afectats**

La Vicepresidència Primera i Conselleria de Servicis Socials, Igualtat i Vivenda ha concedit poc més d’1,2 milions d’euros a 96 entitats del tercer sector afectades per la dana, que, sumat a les atorgades anteriorment, eleva el total d’ajudes concedides a 5,96 milions d’euros i a 456 les entitats perceptores.

La concessió d’estes subvencions, que pot consultar-se en el [*Diari Oficial de la Generalitat Valenciana* (DOGV)](https://dogv.gva.es/datos/2025/07/25/pdf/2025_29457_va.pdf), forma part de les ajudes per a la recuperació urgent del teixit associatiu en els municipis afectats.

Cal detallar que, en les dos resolucions anteriors, publicades en maig, la Conselleria va atorgar un total de 4,7 milions d’euros a 360 entitats, que ara han sigut ampliades amb esta tercera tanda.

Estes ajudes es financen amb una dotació de 13,6 milions d’euros, procedents del Senat, incorporats al programa de cooperació internacional i desenrotllament sostenible de la Vicepresidència Primera i Conselleria de Servicis Socials, Igualtat i Vivenda.

Referent a això, el director general d’Inclusió i Cooperació al Desenrotllament, Pedro Carceller, ha indicat que “esta inversió va directament als qui fan comunitat, als qui, des del fet local, sostenen la vida quotidiana dels municipis”.

A més, Carceller ha afegit que “estes ajudes són un compromís amb la recuperació del dia a dia en els municipis: l’acompanyament i la resposta social, l’esport base, la cultura i la tradició i la convivència”.

En concret, estes subvencions permeten a les entitats cobrir gastos de reparació d’infraestructures i instal·lacions, activitats de dinamització comunitària, substitució o reposició d’infraestructures i instal·lacions, equipament o estris i també per a inversió destinada a la realització d’activitats de dinamització comunitària.

Els pagaments es faran de manera immediata i per endavant. Les associacions tindran de termini fins al 31 de desembre de 2025 per a justificar els gastos realitzats.

Fecha: 25/07/2025